Faizal Tahir

Ahmad Faizal Mohammad Tahir (lahir 26 Oktober 1978) merupakan seorang penyanyi, komposer, penulis lirik dan penerbit rakaman Malaysia. Dikenali dengan julat vokal dan gaya nyanyiannya, karya muzik Faizal telah memperoleh pujian kritis kerana liriknya berkisarkan tentang kehidupan, realiti dan kemanusiaan. Beliau juga terkenal kerana bijak mengikut peredaran zaman di dalam industri muzik tanah air.

Dilahirkan di Kuala Lumpur, beliau memulakan kerjayanya bersama kumpulan nasyid Mirwana sebelum meneruskan kerjaya muzik secara solo. Beliau mula mendapat perhatian umum setelah menjadi naib juara musim pertama rancangan realiti One in a Million pada tahun 2006. Beliau menandatangani kontrak bersama Monkey Bone dan merakamkan album studio pertamanya, Aku.Muzik.Kamu (2007) yang didahului oleh single pertamanya, "Mahakarya Cinta", lagu yang dirakamkannya semasa pertandingan akhir One in a Million musim pertama. Album ini telah terjual sebanyak 10,000 ribu unit dan melayakkan beliau memenangi Artis Baru Terbaik di Anugerah Industri Muzik. Beliau seterusnya merakamkan 4 lagi album studio—Adrenalin (2010), Faizal Tahir (2013), Anatomi (2016) dan Rojak (2019).

Faizal juga memiliki syarikat rakamannya yang diberi nama Faithful Music, yang ditubuhkan pada 2014, turut berkhidmat sebagai pasukan pengurusannya. Beliau juga menjalankan gerakan amal bernama IAMFAITHMEN yang objektifnya ialah untuk menyokong dan menyebarkan positif dengan menghulurkan bantuan kepada insan yang kurang bernasib baik. Antara anugerah dan pencalonan yang diterimanya ialah Anugerah Industri Muzik, Anugerah Bintang Popular Berita Harian dan Anugerah Juara Lagu.

Kehidupan dan kerjaya

1978–2003: Kehidupan awal dan pendidikan
Beliau dilahirkan pada 26 Oktober 1978 di Kuala Lumpur dan merupakan anak kedua daripada tujuh beradik kepada ibu bapanya, Muzlipah Aishah Pa’wan Teh dan Mohammad Tahir Abdul Rahman. Adik-beradik beliau ialah Muhammad Fahd Mohammad Tahir (Fahd Tahir), Muhammad Anas Mohammad Tahir (Anas Tahir), Norainiah Liyana Budriah Mohammad Tahir (Aini Budriah Tahir) dan Muhraini Fazira Mohammad Tahir (Fazira Tahir). Beliau pernah menghabiskan zaman kecilnya di United Kingdom. Faizal dan keluarga kembali ke tanah air sewaktu usianya lapan tahun. 

Sewaktu di bangku sekolah, beliau merupakan seorang ahli perbahasan dalam bahasa Inggeris untuk Sekolah Menengah Bukit Gading pada tahun 1995. Semasa di sekolah itu juga, beliau mempunyai kumpulan muzik yang sangat aktif dan ahlinya terdiri dari rakan-rakan sekolah yang sama. Selepas beliau menamatkan persekolahannya, beliau menyambung pelajaran di peringkat Diploma dalam jurusan Komunikasi Massa (Pengajian Media) di Universiti Teknologi MARA (UiTM), kampus Shah Alam, Selangor. Namun, sebulan sebelum tamat belajar, Faizal tidak menghabiskan pengajiannya. Selepas itu, Faizal membuat pelbagai kerja rencam. Beliau mencuba nasib dengan mengajar, menjadi penjual dan pengulas sukan serta pernah juga menjadi juruwang di retoran makanan segera Kentucky Fried Chicken (KFC) dan beberapa bank.

2004–2006: Mirwana dan One in a Million
Faizal memulakan kerjaya awalnya dengan menyertai kumpulan nasyid Mirwana dan sempat muncul dengan album Hikmah Kembara pada 2004, tetapi meninggalkan kumpulan tersebut pada tahun 2005 kerana masalah kesihatan. Namun begitu, beliau telah kembali aktif dalam industri muzik dengan memilih genre pop rock sebagai genre lagu nyanyiannya. Beliau telah menerima tawaran untuk menyertai musim pertama rancangan realiti One in a Million anjuran 8TV.

Pada permulaan persembahan Grand Finale, Marion Caunter dan Awal Ashaari mengumumkan bahawa Faizal meraih undian paling rendah dalam kalangan tiga finalis yang bertanding, namun beliau telah diberi satu lagi peluang untuk bertanding merebut hadiah utama. Single asli pertama beliau, iaitu "Mahakarya Cinta" gubahan Audi Mok, dipersembahkan buat julung kalinya di Grand Finale One In a Million dan persembahan beliau telah dipuji para juri. Namun begitu, Faizal tewas kepada Suki Low yang diumumkan sebagai juara.

Selepas pertandingan OIAM tamat, Faizal menubuhkan kelab peminatnya yang dikenali sebagai Rockensteiners dengan bantuan bapanya. Kemudian, beliau mengeluarkan single kedua beliau, "Kasih Tercipta", sebagai runut bunyi filem Waris Jari Hantu arahan Shuhaimi Baba. Beliau juga dilantik sebagai duta Malaysia tunggal untuk jenama pakaian DC Superheroes sempena pembukaan butik pertamanya di 1 Utama pada Jun 2007, kerana beliau dikenali kerana memakai kemeja T yang berlogo Superman sepanjang pertandingan One in a Million. Beliau turut terlibat dalam rancangan realiti lain dengan mengacara Gang Starz selama dua musim (2007-2008), dan merakamkan lagu "Gemuruh" sebagai lagu tema pertandingan nyanyian My Starz LG.

2007–2008: Aku.Muzik.Kamu
Album sulung Faizal, Aku.Muzik.Kamu, menjengah pasaran pada 22 November 2007, dengan menampilkan 13 lagu gubahan sendiri beliau bersama-sama Audi Mok, Kuncidemak, Omar K, Aubrey Suwito, Tessh RS, dan Ahmad Izham Omar, termasuk versi orkestra "Mahakarya Cinta", dan single asli pertama dari album ini, "Batu & Golek" (iaitu terjemahan harfiah sepenuhnya bagi ungkapan "Rock n' Roll"). Selepas empat bulan di pasaran, Aku.Muzik.Kamu dilaporkan mencecah jualan 10,000 ribu unit. Menerusi album ini, Faizal merangkul empat anugerah di majlis Anugerah Industri Muzik ke-15 iaitu Album Terbaik, Persembahan Vokal Terbaik dalam Album (Lelaki), Album Rock Terbaik dan Artis Baru Terbaik.

Pada awal pagi 14 Mei 2008, Faizal hampir lemas ketika menjalani penggambaran video muzik "Sampai Syurga" di sebuah pusat akuatik Shah Alam. Namun begitu, penggambaran dalam air itu berjaya disiapkan dengan selamat. Muzik video rasmi bagi lagu ini disiarkan di 8TV pada 16 Jun. Faizal menyertai akhbar Berita Harian sebagai kolumnis "Aku.Muzik.Kamu" dalam sisipan B-Pop dalam Berita Minggu mulai 5 Julai 2008.

2009–2010: Adrenalin, kunjungan ke Palestin

Faizal akhirnya muncul di Anugerah Juara Lagu ke-23 pada awal 2009, di mana beliau merangkul tiga anugerah untuk lagu "Sampai Syurga" iaitu hadiah Persembahan Terbaik, Vokal Terbaik dan Juara Kategori Balada. Akan tetapi, timbulnya desas-desus bahawa Faizal Tahir hendak bersara dari bidang nyanyian untuk meluangkan lebih masa bersama keluarganya, tetapi akhirnya disangkal dengan kemunculan single "Bencinta" di corong-corong radio.

Pada pertengahan tahun 2009, Faizal meminjamkan suaranya kepada sebuah lagu patriotik ciptaan Audi Mok dengan liriknya oleh Nur Fatima sebagai penyertaan dalam pertandingan Pencarian Lagu 1Malaysia. Lagu yang bertajuk "Malaysia Satu" ini menumpaskan sembilan calon yang lain menerusi undian orang awam untuk memenangi pertandingan tersebut, sekaligus 

Pada 20 November beliau sepatutnya bertarung di program Muzik-Muzik peringkat separuh akhir. Namun beliau tidak ikut serta dalam acara itu selepas dimasukkan ke Hospital Prince Court, Kuala Lumpur pada 18 November kerana mengalami masalah jangkitan kuman di paru-parunya. Oleh itu, lagu beliau, "Bencinta" terpaksa dinyanyikan oleh Shila, penyanyi yang lahir dari program realiti yang sama dengan beliau, One In A Million musim 2.

Walau bagaimanapun, lagu "Bencinta" layak ke acara Anugerah Juara Lagu 24, dan Faizal menangkis keraguan peminat dengan kemunculannya di malam kemuncak pada 11 Januari 2010, walaupun terpaksa bertongkat kerana belum sembuh sepenuhnya. Lagu tersebut berjaya menduduki tempat ketiga keseluruhan di AJL kali ini. 

Pada Februari 2010, Faizal Tahir berganding bahu dengan Datuk Siti Nurhaliza dan Aizat untuk menjayakan Konsert Satu Suara terbitan Siti Nurhaliza Productions. Konsert tersebut berlangsung di Panggung Sari, Istana Budaya, selama tiga hari, iaitu 12–14 Februari.

Album kedua Faizal, Adrenalin keluar dalam bentuk muat turun digital di perkhidmatan muzik digital terpilih pada Disember 2009, diikuti keluaran umum dalam bentuk CD pada 11 Mac 2010. Ini menimbulkan kemusykilan sesetengah pihak mengenai kelayakan album ini ke Anugerah Industri Muzik ke-17 gara-gara tarikh keluarannya. Faizal membidas dakwaan tersebut dengan menjelaskan perihal keluaran awal bentuk digital tersebut.

Pada Jun 2010, Faizal dilantik oleh TV3 sebagai duta "Bebaskan Bumi Palestin", sebuah kempen yang dilancarkan sebagai balasan kepada kejadian rampasan kapal bantuan kemanusiaan oleh pasukan pertahanan Israel di perairan Jaluran Gaza pada bulan sebelumnya. Beliau memasuki kawasan berkenaan menerusi sempadan Lubnan pada 12 Ogos dan bermalam bersama warga Palestin di situ selama enam hari sehingga 17 Ogos. Sekembalinya dari situ, Faizal menjawab sidang media: "Tuhan saja yang tahu bagaimana perasaan saya ketika itu. Rasa sebak dan sedih bercampur baur terutama bila melihat keadaan mereka yang cukup daif. Namun saya cuba kawal perasaan sedih yang menyelubungi diri saya ketika itu. Tapi, apabila melihat keperitan mereka, saya rasa bersyukur tidak terhingga kerana dilahirkan sebagai rakyat Malaysia. Wujud pula keinsafan, saya mula terfikir rupa-rupanya masalah yang saya alami sebelum ini tidaklah sebesar mana sebagaimana yang ditanggung masyarakat di sana."

Liputan jelajah beliau di bumi Palestin turut dirakam untuk rancangan istimewa Bersamamu: Bebaskan Bumi Palestin yang disiarkan di TV3 pada 25 Ogos, 1 September dan 8 September 2010 sempena musim Ramadan dan Aidilfitri.

Selepas konsert Satu Suara, Faizal sekali lagi membintangi konsert iaitu "Fenomena Faizal Tahir" yang dirakam di Sri Pentas 2, Shah Alam pada 8 Ogos 2010, untuk disiarkan di TV3 pada 11 September, pukul 6 petang sempena menyambut Aidilfitri. Dalam konsert ini, Faizal ditemani oleh tiga artis khas iaitu Azlan & The Typewriter, Adibah Noor dan M. Nasir.

2011–2014: Konsert pertama, Mentor dan Faizal Tahir
Faizal Tahir membuka tirai 2011 dengan agak cemerlang apabila merangkul anugerah Persembahan Terbaik untuk lagu "Hanyut" di Anugerah Juara Lagu ke-25.

Pada 29 April, Faizal melancarkan video muzik "Karma" kepada umum menerusi tapak web gua.com.my. Lagu tersebut memenangi tempat ketiga dalam Anugerah Juara Lagu ke-26 yang diadakan pada tahun berikutnya. Dalam persembahan AJL tersebut, Faizal dilaporkan meluahkan hasratnya untuk membakar diri di atas pentas tetapi dihalang oleh pihak penerbitan, maka beliau hanya membakar piano yang dibawanya ke atas pentas.

Faizal Tahir juga dipilih untuk menjadi seorang mentor di pertandingan Mentor musim 2012, walaupun pada mulanya berasa ragu untuk menerimanya. Beliau bersama anak didik atau protege beliau, Anas Ridzuan, menduduki tempat ketiga keseluruhan dalam pertandingan realiti tersebut.

Pada 1 Julai 2012, Faizal Tahir mengadakan 'konsert' pertamanya selaku artis rakaman di KL Live.

2015–2018: Anatomi
Pada 2015, sempena ulang tahun ke-20 penglibatan Datuk Siti Nurhaliza di industri muzik Malaysia, Faizal bersama Hafiz Suip merakamkan dan menyanyikan sebuah lagu khas sebagai penghargaan kepada bekas juara Bintang HMI yang berjudul "Inspirasi". Lagu ini disiarkan secara eksklusif di Era FM dan boleh didapati untuk penstriman di Raku. Demo asal dan lirik lagu ini digubah dan ditulis oleh Faizal manakala dalam versi akhir, Mike Chan membantu sebagai penulis bersama. Faizal mengarang kedua-dua muzik dan lirik dalam hanya beberapa jam selepas Nazri Noran, Pengurus Kandungan Era FM meminta beliau untuk menyediakan demo.

Album terbaru Faizal, Anatomi yang merupakan album studio beliau keempat telah menjengah di pasaran pada 4 November 2016, dalam bentuk digital dan fizikal. Album ini memuatkan 10 lagu ini turut memuatkan lagu-lagu popularnya iaitu Assalamualaikum, Sayang, Sejati dan juga beberapa kolaborasinya bersama Datuk Siti Nurhaliza menerusi lagu Dirgahayu, Joe Flizzow, SonaOne dan Altimet bagi lagu Negaraku.

Pada Ogos 2018, Faizal melancarkan single terbarunya, "Ragaman".

2019: Rojak 
Faizal melancarkan single "Bisa Aja" pada 18 Januari 2019 diikuti dengan video muzik rasmi di Youtube pada 8 Februari 2019. Faizal turut bekerjasama dengan produksi perfileman bagi menghasilkan runut bunyi bagi filem animasi tempatan, BoBoiBoy Movie 2, menerusi lagu "Fire & Water" serta filem aksi komedi Bikers Kental 2, menerusi lagu "Bikers Kental" yang dinyanyikan bersama-sama Akim Ahmad. 

Persoalan berkaitan penghasilan album baharu akhirnya terjawab apabila Faizal memuatnaik senarai runut untuk album studio kelimanya di laman sosial Instagram miliknya pada 16 dan 20 Julai 2019. Seterusnya pada 24 Julai 2019, Faizal melalui akaun Instagram mendedahkan bahawa album terbarunya diberi judul Rojak bersempena dengan "keunikan orang (masyarakat), budaya dan bahasa yang melambangkan Malaysia". Menurut Faizal Tahir, "Rojak" akan menjadi album studio terakhir beliau.

Faizal ialah salah seorang daripada 45 artis popular yang bakal mengadakan persembahan di Petronas Celebratory Concert bersempena ulang tahun ke-45 syarikat minyak dan gas Petronas, artis yang terlibat termasuk Amy Search, Ella, Jaclyn Victor, Ruffedge, M. Nasir, David Arumugam dan lain-lain.

Kehidupan peribadi
Faizal berkahwin dengan Siti Raihanim Noran pada 2001 yang dikenali beliau sejak menuntut di UiTM, dan rumahtangga mereka dikurniakan tujuh cahaya mata, iaitu Ahmad Mikaeel Zidane (lahir 2003), Siti Raudhah Nur Iman (lahir 2005), Ahmad Rifa'ie Zidane (lahir 2009), Siti Rawdha Nur Jannah (lahir 2011) Siti Nawar Malaika (lahir 2013), Khalid Al-Walid (lahir 2015) dan Maryam Tahira (lahir 2021). 

Faizal mendirikan sebuah studio bernama Home Suite Studio di Ukay Perdana, Ampang, di mana beliau menyumbang karya kepada artis-artis lain seperti Firdaus, Dayang Nurfaizah, Mirwana dan kumpulan Rast. Beliau kini menubuhkan syarikat rakaman sendiri, Faithful Music pada 2014.

Kontroversi
Pada 13 Januari 2008, kerjaya Faizal tercemar apabila mengundang rasa tersinggung ramai pihak apabila menanggalkan baju dan tali pinggang beliau di atas pentas pada konsert ulang tahun keempat 8TV yang disiarkan secara langsung. Oleh itu, 8TV mengambil tindakan tegas dengan memberi amaran keras kepada beliau dan mengehendaki beliau terlibat dalam kerja-kerja amal selama enam bulan. Di samping itu, dua hari selepas peristiwa itu, 8TV mengadakan sidang akhbar untuk Faizal memohon maaf kepada semua pihak yang berasa tersinggung oleh perbuatannya. Menurut beliau: 

Akibatnya, pada 19 Januari 2008, Suruhanjaya Komunikasi dan Multimedia Malaysia (SKMM), mengarahkan supaya Faizal dilarang muncul dalam mana-mana rancangan televisyen swasta selama tiga bulan berkuat kuasa 15 Januari 2008, dan juga menggantung rancangan-rancangan siaran langsung dan tertunda berbentuk hiburan di 8TV sepanjang tempoh yang sama. Tidak lama selepas tempoh hukuman itu berakhir, Mufti Perlis, Mohd Asri Zainul Abidin mengeluarkan bantahan terhadap TV3 untuk membawa Faizal ke Konsert Jom Heboh yang diadakan di negeri tersebut pada hujung minggu pertama bulan Mei.

Diskografi

Album studio
 Aku.Muzik.Kamu (2007)
 Adrenalin (2010)
 Faizal Tahir (2013)
 Anatomi (2016)
 Rojak (2019)
 Qibla (2021)

Filemografi

Filem

Televisyen

Anugerah dan pencalonan

Rujukan

Pautan luar

 All About Faizal (from One in a Million's official site) 
 Faizal Tahir Official Fansite 
 The 8 Unit 
 
 
 

Orang hidup
Kelahiran 1978
Pengacara televisyen Malaysia
Penyanyi berbahasa Melayu
Penyanyi lelaki Malaysia
Orang Malaysia berketurunan Melayu
Muslim Malaysia
Orang dari Kuala Lumpur
Peserta One in a Million
Alumni Universiti Teknologi MARA